Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Il-Kummissjoni Ewropea llum ipproponiet għodda ġdida b'saħħitha biex tiġġieled kontra l-użu ta' koerċizzjoni ekonomika minn pajjiżi terzi. Dan l-istrument legali huwa bi tweġiba għall-fatt li l-UE u l-Istati Membri tagħha saru l-mira ta' pressjoni ekonomika intenzjonata f'dawn l-aħħar snin. Dan isaħħaħ is-sett ta' għodod tal-UE u se jippermetti lill-UE tiddefendi ruħha aħjar fix-xena dinjija. L-għan huwa li l-pajjiżi jiġu skoraġġuti milli jirrestrinġu jew jheddu li jirrestrinġu l-kummerċ jew l-investiment biex iġibu bidla fil-politika fl-UE f'oqsma bħat-tibdil fil-klima, it-tassazzjoni jew is-sikurezza tal-ikel. L-istrument kontra l-koerċizzjoni huwa mfassal biex inaqqas l-eskalazzjoni u jinduċi t-twaqqif ta' miżuri ta' koerċizzjoni speċifiċi permezz tad-djalogu bħala l-ewwel pass. Kwalunkwe kontromiżura meħuda mill-UE tiġi applikata biss bħala l-aħħar għażla meta ma jkun hemm l-ebda mod ieħor biex tiġi indirizzata l-intimidazzjoni ekonomika, li tista' tieħu ħafna forom. Dawn ivarjaw minn pajjiżi li jużaw għodod espliċiti ta' koerċizzjoni u ta' difiża kummerċjali kontra l-UE, sa kontrolli selettivi tal-fruntieri jew tas-sikurezza tal-ikel fuq oġġetti minn pajjiż partikolari tal-UE, għal bojkotts ta' oġġetti ta' ċerta oriġini. L-għan huwa li jiġi ppreservat id-dritt leġittimu tal-UE u tal-Istati Membri li jagħmlu għażliet ta' politika u deċiżjonijiet u jipprevjenu interferenza serja fis-sovranità tal-UE jew tal-Istati Membri tagħha. Il-Viċi President Eżekuttiv u Kummissarju għall-Kummerċ, Valdis Dombrovskis, qal: “Fi żmien ta' tensjonijiet ġeopolitiċi li qed jiżdiedu, il-kummerċ qed dejjem aktar jintuża bħal arma u l-UE u l-Istati Membri tagħha qed isiru miri ta' intimidazzjoni ekonomika. Għandna bżonn l-għodod xierqa biex nirrispondu. B'din il-proposta qed nibagħtu messaġġ ċar li l-UE se tibqa' soda fid-difiża tal-interessi tagħha. L-għan ewlieni tal-għodda kontra l-koerċizzjoni huwa li taġixxi bħala deterrent. Iżda issa għandna wkoll aktar għodod għad-dispożizzjoni tagħna meta niġu mbuttati sabiex naġixxu. Dan l-istrument se jippermettilna nirreaġixxu għall-isfidi ġeopolitiċi tad-deċennji li ġejjin, filwaqt li l-Ewropa tinżamm b'saħħitha u aġili.” B'dan l-istrument il-ġdid, l-UE se tkun tista' tirreaġixxi għal każijiet ta' koerċizzjoni ekonomika b'mod strutturat u uniformi. Qafas leġiżlattiv apposta jiżgura l-prevedibbiltà u t-trasparenza; dan jissottolinja l-aderenza tal-UE għal approċċ ibbażat fuq ir-regoli, anke internazzjonalment. L-UE se tiddjaloga direttament mal-pajjiż ikkonċernat biex twaqqaf l-intimidazzjoni ekonomika. Jekk l-intimidazzjoni ekonomika ma tiqafx minnufih, l-istrument il-ġdid se jippermetti lill-UE biex tirreaġixxi malajr u b'mod effettiv, filwaqt li jipprovdi rispons imfassal apposta u proporzjonat għal kull sitwazzjoni, ibda billi jiġu imposti tariffi u restrizzjonijiet fuq l-importazzjonijiet mill-pajjiż inkwistjoni sa restrizzjonijiet fuq servizzi jew investimenti, jew billi jittieħdu passi biex jiġi limitat l-aċċess tal-pajjiż għas-suq intern tal-UE. Sfond Il-proposta tal-Kummissjoni ssegwi talbiet mill-Parlament Ewropew u minn għadd ta' Stati Membri. Dan ġie rikonoxxut f'dikjarazzjoni konġunta mill-Kummissjoni, l-Kunsill u l-Parlament Ewropew dwar strument li jiskoraġġixxi u jikkontrobatti azzjonijiet koerċittivi minn pajjiżi terzi, li nħarġet fit-2 ta' Frar. Dan ġie żviluppat wara konsultazzjoni fil-fond pubblika fil-livell tal-UE (inkluża valutazzjoni tal-impatt) li fiha l-partijiet ikkonċernati - speċjalment in-negozji, l-assoċazzjonijiet tal-industrija u l-gruppi ta' riflessjoni - urew b'mod ġenerali l-problema tal-intimidazzjoni u l-koerċizzjoni ekonomika kontra l-interessi tal-UE u appoġġaw strument ta' deterrent fil-livell tal-UE. Il-passi li jmiss Issa jeħtieġ li l-proposta tiġi diskussa u maqbula mill-Parlament Ewropew u mill-Kunsill tal-Unjoni Ewropea. Dan se jiġi kkunsidrat skont il-Proċedura Leġiżlattiva Ordinarja, fejn il-Parlament u l-Kunsill se jiżviluppaw internament il-pożizzjonijiet tagħhom qabel ma jinnegozjaw ma' xulxin f'diskussjonijiet f'livell ta' Trilogu bl-għajnuna tal-Kummissjoni. Fix-xahrejn li ġejjin, il-partijiet ikkonċernati u ċ-ċittadini jistgħu jipprovdu aktar feedback, li dwaru l-Kummissjoni se tirrapporta lill-Kunsill u lill-Parlament. Għal Aktar Informazzjoni Mistoqsijiet u Tweġibiet Proposta tal-Kummissjoni għal Strument Kontra l-Koerċizzjoni Annessi tal-Proposta tal-Kummissjoni għal Strument Kontra l-Koerċizzjoni * Komunikazzjoni tal-Kummissjoni lill-Parlament Ewropew u lill-Kunsill Ewropew dwar il-proposta tal-Kummissjoni għal strument kontra l-koerċizzjoni Strument ta' Spjegazzjoni tal-proċess kontra l-koerċizzjoni Rapport tal-Valutazzjoni tal-Impatt Rapport tal-Valutazzjoni tal-Impatt – Sommarju Eżekuttiv Opinjoni tal-Bord tal-Iskrutinju Regolatorju Sit web kontra l-koerċizzjoni tad-DĠ Kummerċ Feedback tal-partijiet ikkonċernati wara l-adozzjoni Il-paġna tat-traċċar tal-leġiżlazzjoni tal-Parlament Ewropew Dikjarazzjoni konġunta tal-Kummissjoni, il-Kunsill u l-Parlament Ewropew dwar strument li jiskoraġġixxi u jiġġieled azzjonijiet koerċittivi minn pajjiżi terzi * Link miżjuda fit-8 ta' Diċembru 2021 fil-17:15.